Kusaas Siilima

Siilima banԑ ka kusaas mɔr bʋnvʋya naamidi ba.

1.	Ngbam ye, sͻ’ wʋsa iandnԑ   o wa’alim bԑn                                            

2.	Bintapigidʋŋ ye, paŋ on bԑ, ka nifi kae

3.	Bi’el-biel ka ba gban’ad nwaaŋ zʋʋr                                                      

4.	Baa kum ya’a paae, o wԑsidnԑ o daan

5.	Abaŋja ye,ba ԑԑnti su’anԑ ka zug mu’oe                                                

6.	Baa pʋ dummi o biigi paad kͻnbirԑ

7.	Amus ya’a dit sa’ab, li zabid baa suurnԑ                                                

8.	Baa ye, anayak sa’ab bԑnԑ o suunrin

9.	Baŋtikarʋg ye, ti zan’a pʋ gbԑԑnd tԑŋa, ka nyͻdigi gbԑn’ tԑŋ                  

10.	Baa ye, ba sumudnԑ kͻnbir ka ka’ sa’abͻ

11.	 Tipͻ’ͻdiŋ ye, nͻͻr ya’a pʋ mu’oe,yir pʋ kpԑn’ԑda                                 

12.	Zinzaʋŋ ya’a ye o dʋ’ʋnԑ sienn Wina’am, o dʋ’ʋnidnԑ siendi o mԑŋ 

13.	Bʋŋ ye bԑog ya’a nie ka ba pʋ nwԑ’ o nԑ balaarԑ, ban buolim o tampiinr

14.	Baa ye yinne ԑԑnti lu, ka yinne mԑ lu ka di’ema nͻbig                          

15.	Ngbam ye zaba pʋ zabԑ ka yampͻͻn lͻbidaa

16.	Bʋŋ ya’a ye waadԑ, o la’  nԑ walig                                                        

17.	Azaʋŋku’ar ye, bԑŋa tigir bԑnԑ kͻlʋgʋn

18.	Baa pʋ nyԑt ka ba lԑn su’asidʋ o                                                           

19.	Sinsaʋk ye, o bʋn pʋ zu’oe ka siaki o sida

20.	Alakim bͻbnԑ ka gur bugum mͻnyͻ’ͻs                                                 

21.	Bʋŋ pʋtԑn’ԑbԑ’ԑd ka o kͻŋ iila

22.	Akͻra ye, suogͻnluŋ sʋŋ pʋ kͻ’ͻgid nͻbire                                          

23.	Bʋribig ye, gbir gbir ka nwiig kԑnsigid

24.	Bandapa’ada pʋ kpԑ’ԑnd vͻndʋg yinne                                               

25.	Bʋŋ ye, o ͻnbidnԑ yͻͻ-yͻͻgʋ paadi o puann

26.	Amusi nyԑt  ka sin la, baa nyԑt ka nyuunnԑ                                          

27.	Dindԑog pʋ nyԑnԑ kata, ka ye o zi’ zuaa

28.	Zinzaŋ ya’a ti di ta’ama, o mԑԑsidnԑ kʋkpalig                                       

29.	Dulwaʋŋ kʋ zuon mͻͻ zugͻ

30.	Bʋribig kunnԑ o ba’ yir nԑ nͻbkͻͻliŋ daar                                              

31.	Bʋŋ ya’a dum saan, o kpԑn’ԑsnԑ baa nyan

32.	Dԑbil pʋ la’adi o ma nyingaandԑ                                                           

33.	Lilaaliŋԑ pʋ dit ki la , fʋ ya’a bԑndi o nԑ zͻm, li kʋ gban’ae o

34.	Fʋ ya’a nyԑ ka wief zͻt nԑ gan’ar, baŋim ka o lubnԑ o daan                 

35.	Bʋŋdaaʋg pʋ kaasidi o tiraan tԑŋinԑ

36.	Ba ya’a nͻk bʋnya’aŋ nwiigi lͻ bʋbila, o kaasidnԑ bʋnya’aaŋ kaasig    

37.	Gbanzaʋg ye, nif kanԑ nyԑ la, on mͻri o yԑl

38.	Zʋwͻkdaan pʋ gaŋid bugum                                                                 

39.	Fʋ ya’a pʋ lͻ’ͻŋ kͻlʋgͻ, da tʋ’ʋ bandaaʋg ye nͻwͻkͻ

40.	Bʋribig ye, o ma, o ma ka o pʋ’a bԑ ya’                                                

41.	Bʋŋ ya’a kpi bԑ’ԑdԑ ba siidi o nԑ bԑ’ԑd

42.	Fԑn’ʋg ya’a bͻͻd ye li wʋm baa, li bԑnԑ o zupaasʋʋgʋn                      

43.	Bʋŋ kpiida azͻtyԑl samanin

44.	Fʋ ya’a ͻnbi fʋ tiraan nua, fʋ nua kennԑ kԑԑnr                                     

45.	Kuug ԑԑnti dumnԑ ka pԑbis

46.	Baas kae ka nwaamis di’e pͻͻg                                                           

47.	Bʋŋdaaʋg dʋʋ o bʋŋ tiraan

48.	Bʋŋ ya’a bͻͻdi lugif, fʋ zi’ o tʋba baba                                                 

49.	Ba’amadir niŋid na’adaaug lan bͻ?

50.	 Nwaaŋ ye, zug baba pʋ di’ema

Category:Gbaʋŋ Zamisʋg
Category:Malima